Rosa Lund (EL), 2012-04-24:
I Enhedslisten er vi forholdsvis positivt indstillet over for den her redegørelse.
Jeg vil gerne starte med at sige, at jeg har bidt mærke i, at flere af regeringsordførerne har sagt, at vi skal satse på uddannelse.
Det vil vi i Enhedslisten rigtig gerne være med til.
Vi vil også holde regeringsordførerne op på det.
Vi er glade for, at de studerende med det her forslag og i den her redegørelse får bedre muligheder for at skifte studium og undgå unødigt tidsspilde.
Det er ikke, fordi vi i Enhedslisten vil presse de studerende hurtigere igennem uddannelserne, men fordi vi gerne vil skabe forudsætningerne for, at alle kan tage en uddannelse og dermed fjerne uhensigtsmæssige barrierer, hvilket netop er hensigten med den her redegørelse.
Herudover forholder vi os rigtig positivt til det, at rammerne for akkreditering såvel som for udviklingskontrakter forenkles.
Til trods for at vi generelt ikke er positivt indstillet over for udviklingskontrakter, betegner vi det her som en meget klar forbedring, nemlig at der sker en afbureaukratisering af kontrakterne.
Samtidig synes vi, at det er rigtig godt, at der sker en sikring af ECTS-point for praktik.
Når det så er sagt, er der dog nogle elementer i redegørelsen, som vi er en smule bekymrede for, og som vi gerne vil have at ministeren forholder sig til i den her debat. For det første: én lov.
Lad mig slå fast med det samme, at erhvervsakademier og professionshøjskoler, de maritime uddannelsesinstitutioner, kunstneriske og kulturelle institutioner og universiteter er meget forskellige, og i Enhedslisten mener vi også, at uddannelserne skal forblive forskellige, fordi de har forskellige mål at opfylde.
Netop i den her sammenhæng er vi også bekymrede for, om det er muligt at fastholde de forskellige hensigter og formål for de forskellige uddannelser, når det ligger i den samme lovgivning.
Hvis en trekant og en cirkel skal passes ind i den samme firkantede kasse, er enten en af figurerne eller begge nødt til at ændre form.
Så vores overordnede spørgsmål til den her redegørelse er: Hvad skal ændres, for at uddannelserne kan være under én lov?
Og hvor ensartede skal vores uddannelser blive?
I Enhedslisten vil vi sådan set meget gerne holde fast i, at vi har forskellige typer af uddannelser på forskellige niveauer.
Vi har uddannelser, der er forskningsbaserede, og vi har uddannelser, der er praksisnære.
Så det vil vi meget gerne bede om ministerens kommentarer til.
Den anden ting, som desværre ikke har været oppe i debatten endnu, og som vi kan blive lidt bekymrede for, eller som vi i hvert fald gerne vil høre kommentarer til, er demokratiet.
Vi vil meget gerne høre, hvilke overvejelser man har gjort om, hvilken rolle demokratiet skal spille i en ny, fælles lovgivning.
For som jeg ser det i dag, har vi at gøre med en uddannelseslovgivning, som undergraver det uddannelsesmæssige demokrati og giver al for lidt indflydelse til både medarbejdere og studerende.
Jeg vil da håbe, at ministeren i en situation, hvor der åbnes for de eksisterende lovgivninger, er villig til at øge demokratiet på erhvervsakademierne, professionshøjskolerne og universiteterne.
Jeg går ud fra, at vi er flere her i salen, som deler det ønske, da det jo tidligere har været både radikal og SF-politik, at både medarbejdere og studerende skulle inddrages mere i de beslutninger, som bliver taget på uddannelsesinstitutionerne.
Spørgsmålet er, hvordan studenterdemokratiet eller mangelen på samme, kunne jeg fristes til at sige, fungerer.
Når det er sagt, vil jeg sige, at ministerens forslag til en anderledes merit og supplering, åbnes der for en meget bedre sammenhæng mellem de forskellige uddannelsestyper.
Og det er det, vi i Enhedslisten hæfter os ved, og det er det, vi i Enhedslisten sætter enormt stor pris på og rigtig gerne vil være med til.
Så vores bekymring her har været den samme, som den, nogle af de tidligere ordførere har nævnt, nemlig hvordan vi sikrer kvaliteten i uddannelserne, og hvordan vi sikrer, at det kommer til at hænge sammen, men her har vi stor tillid til, at ministeren selvfølgelig får lavet en ordning, så meritordningen kommer til at hænge sammen, og så der bliver sikret en faglig kvalitet.
Det er ikke, fordi vi i Enhedslisten tror på, at de studerende skal hurtigere igennem, men fordi vi tror på, at de studerende skal bedre igennem de videregående uddannelser.
Derfor vil jeg faktisk meget gerne høre ministerens kommentar til, om det nødvendigvis er bedre, og om man nødvendigvis bliver dygtigere af at komme hurtigere igennem sin uddannelse.
Men for at undgå det sidespring vil jeg bare vende tilbage til spørgsmålet om, hvorvidt man nødvendigvis bliver bedre af at komme hurtigere igennem sin uddannelse.
Når det er sagt, er vi meget positivt indstillet over for de overordnede træk i redegørelsen.